google/wiki40b huggingface dataset:
«Primaguet» (1924)

Beskrivelse

Pansringen på krysserne i «Duguay-Trouin»-klassen var svært tynn, bare 30 mm på det meste, og gav liten beskyttelse for annet en granatsplinter. Hovedbestykningen bestod av åtte M1920 155 mm kanoner med en rekkevidde på opptil 26 100 m plassert to og to i fire elektrisk-hydraulisk drevne tårn. Annenbestykingen var fire M1922 75 mm kanoner. I tillegg hadde skipet fire triple torpedorør.
«Primaguet» var utstyrt med en katapult på akterdekket og to fly. Disse var opprinnelig av typen Gordon-Leseurre GL-812, senere Gordon-Leseurre GL-832 og fra midten av 30-tallet Loire-Nieuport 130. I 1942 fikk hun forbedret luftvernet med to 25 mm kanoner og 20 13,2 mm mitraljøser.

Operativ historie

«Primaguet» begynte den andre verdenskrig med å patruljere Atlanterhavet og eskorte av konvoier. I 1940 patruljerte hun blant annet Kanariøyene og 1. april seilte hun til Karibien for å patruljere fransk- og nederlandskkontrollerte farvann der.
12. juni var hun i Dakar og etter at Frankrike kapitulerte slutten hun seg til de Vichy-franske styrkene i Marokko. I september ble «Primaguet» beordret til i gå i havn i Casablanca etter forhandlinger med en britisk flåtestyrke som hadde avskåret henne i Beninbukten.
«Primaguet» ble liggende i Casablanca, og 8. november 1942 ble hun fullstendig ødelagt av kanonild fra en amerikansk flåtestyrke.
Ski-VM 2025

Arrangørby

Trondheim var eneste kandidat ved søknadsfristens utløp 1. mai 2019. Dette vil eventuelt bli andre gang byen arrangerer verdensmesterskapet i nordiske grener, forrige gang var Ski-VM 1997.
Den formelle søknaden skal leveres Det internasjonale skiforbundet innen 1. september 2019. Den offisielle kunngjøringen av arrangørby for Ski-VM 2025 vil finne sted under FIS' 52. internasjonale kongress i Pattaya i Thailand 28. mai 2020.
Skrik 4

Handling

Ti år har gått siden Sidney Prescott (Neve Campbell) overlevde massemorderen Ghostface sist, og siden det har hun levd etter forholdene et normalt liv. Hun har skrevet en selvhjelpsbok, og kommer hjem til Woodsboro for å promotere den. Dessverre er det ikke kun Sidney som returnerer til hjemstedet, men også morderen, som denne gangen har laget nye regler for hvem som skal dø. Sidney får klar beskjed om at hun også etterhvert skal dø, men at hun skal lide først. Hennes gamle venn Gale (Courteney Cox), som nå er gift med Sheriff Riley (David Arquette), akter å løse saken før den utvikler seg til et nytt mareritt. Men Ghostface holder seg som vanlig flere skritt foran, og det later til at skrekkfilmer brukes som inspirasjon til mordene.
DR1

Bakgrunn

Kanalen startet sine første sendinger i 1951. I begynnelsen sendte kanalen én time tre ganger i uken, men fra 1954 startet daglige sendinger. I 1960 nådde tv-signalene hele landet.
DR1 er hovedsakelig Danmarks Radios nyhets- og aktualitetskanal, men kanalen sender også fakta- og kulturprogrammer, underholdning og film. DR1 er den brede kanalen for hele Danmarks befolkning og landets offentlige allmennkanal, tilsvarende norske NRK1. Kanalen produserer en rekke egne tv-serier, en del av disse har vært prisbelønnet, blant annet Krøniken, Matador og Borgen.
Ulla Pors Nielsen er kanalsjef for DR1.
Nonymodiadelia

Utseende

Middelsstore, avlange trebukker. Antennene er noe lengre enn kroppen. Pronotum er trapesformet, kraftig innsnevret ved roten slik at sidekanten danner en tann litt foran roten. Dekkvingene er nesten jevnbrede, med rettvinklede "skuldre" og kraftige punktrader. Beina er nokså spinkle, ikke særlig lange.

Levevis

Larvene inne i små greiner og kvister.

Utbredelse

Artene lever på Madagaskar.
NM i bandy 1922

Det 10. norgesmesterskapet i bandy ble vunnet av Ready etter finaleseier 5-3 mot Trygg. Mesterskapet ble arrangert som utslagsturnering, og det deltok 10 klubber.

Sesongen 1921/22

Sesongen var vesentlig viet oppbyggingen av det nye forbundet. Det kan nevnes at den første bandykampen i Bergen ble spilt i januar 1922. Brann vant 12-2 over Minde.
Et sammensatt norsk lag spilte dette året i Stockholm i forbindelse med De nordiske vinterleker. Laget spilte 11-mannskamp mot et svensk lag og tapte 1-13. I en 7-mannskamp mot Finlands representanter ble det tap 2-7.
Femundløpet 2012

Femundløpet 2012 ble arrangert 1. – 6. februar 2012 med start på Røros. Arrangør av Femundløpet siden november 2010 er Femundløpet AS.
Det var kaldt og tørt vær med skarpt føre. Temperaturen lå omkring -20 grader ved start på torsdag og -36 grader på Drevsjø fredag morgen. Enkelte hunder fikk problemer med kulda om natta og måtte tas ut av spannet. I løpet av fredagen gav kulda seg noe slik at dette ikke ble noe problem for F400. Lørdag var det bare noen få hunder som måtte tas ut på grunn av frostskader.

Femund600

12-spann kjørte 600 km med start 2. februar fra Øra på Røros.
Birgitte Næss Wærner tok ledelsen fra start og kom inn med et kvarters forsprang til sjekkpunkt Tufsingdalen der hun kjørte rett forbi. Inn til sjekkpunkt Drevsjø hadde Birgitte Næss Wærner økt ledelsen til en halv time, men hun hadde kjørt uten hvile mens andre kjørere kunne komme bakfra og gå forbi henne i effektiv kjøretid. Inn til sjekkpunkt Søvollen og åtte timer hvile var ledelsen 26 minutter til regjerende verdensmester Sigrid Ekran, men Birgitte hadde bare 11 hunder i spannet.
Mange kjørere valgte å ta åtte-timers hvilen allerede på Drevsjø på grunn av kulda, bl. a. Robert Sørlie, Ralph Johannesen, Nina Skramstad og Lars Monsen. På grunn av tidsutjevning kan flere av disse kjørerne ha kortere kjøretid enn Birgitte. Erle Frantzen måtte bryte løpet fordi åtte av hundene hadde forfrysninger.
Emil Inauen var den første til å forlate Søvollen. Han har igjen ti hunder i spannet. Hans totaltid ca 13 timer viser at flere av kjørerne som hvilte på Drevsjø, kan ligge i tet tidsmessig ut fra Søvollen. Det er effektiv kjøretid som teller til slutt. På de neste plassene ut fra Søvollen lå Ole Wingren, Ralph Johannesen og Lars Monsen.
Emil Innauen brukte 4 timer og 10 minutter fra Søvollen og kom først til Tynset. Det viste seg at kjørerne disponerte hviletiden svært forskjellig, noe som gir stor tidsutjevning og endring i rekkefølgen på sjekkpunktene. Neste stopp Grimsbu.
Ut fra Grimsbu var tre hundespann i tet: Ralph Johannessen, Emil Inauen og Robert Sørlie. De har alle ti hunder i spannet, mens Birgitte Næss Wærner på fjerdeplass bare har igjen åtte hunder. Etter en runde i Folldalfjellene skal kjørerne tilbake til Grimsbu for hvile i åtte timer. Dette regnes for den hardeste og avgjørende etappen i løpet.
Etter hvilen gikk Robert Sørlie først ut med Ralph Johannessen like bak. Neste sjekkpunkt Tynset. Emil Inauen lå på tredjeplass og Lars Monsen på fjerdeplass ut fra Grimsbu.
Inn til Tynset var rekkefølgen mellom de fire første kjørerne omtrent som før. Lars Monsen hadde fremdeles ti hunder i spannet, mens de tre andre i teten hadde åtte. Arnt Ola Skjerve kjørte fort fra Grimsbu og lå bare 18 minutter bak Lars Monsen på Tynset. Det så ut til å bli kamp om bronsemedaljen på den siste etappen inn til Røros.
Kongen av Femund, Robert Sørlie, tok sin 10. seier i Femundløpet. Ralph Johannessen kom på 2.-plass. Arnt Ola Skjerve kjørte raskest av alle fra Tynset og kom inn på tredjeplass.

Femund400

8-spann kjørte 400 km med start 3. februar fra Øra på Røros.
Marianne Skjøthaug vant i år som i fjor.
West Chester

West Chester er hovedsete for fylket Chester County i Pennsylvania, USA.
I 2000 hadde byen 17 861 innbyggere.
Amecameca de Juárez

Amecameca de Juárez er en by i delstaten México i Mexico. Den er administrasjonssentrum for Amecameca kommune. Byen hadde 31 687 innbyggere i 2010. Den ligger 2480 meter over havet.
Landskapet er spektakulært siden landsbyen har vulkanene Popocatépetl og Iztaccíhuatl som naboer. Dette stedet er et populært startpunkt for ekspedisjoner opp i fjellene.
Oneirofreni

Oneirofreni er en hallusinatorisk, drømmeliknende tilstand forårsaket av flere andre tilstander slik som langvarig søvndeprivasjon, sansedeprivasjon eller stoffer (slik som ibogain.) Etymologisk er ordet et gresk teleskopord satt sammen av ordene «oneiros» (drøm) og «phren» (sinn).
Det har enkelte av de karakteristiske kjennetegnene til enkel schizofreni, slik som forvirringstilstand og tåkete bevissthet, men uten å vise de dissosiative symptomene som er typiske for den forstyrrelsen.
Personer som er påvirket av oneirofreni har en opplevelse av drømmeliknende uvirkelighet som i sin ekstreme form kan utvikle seg til vrangforestillinger og hallusinasjoner. Derfor blir det regnet som en schizofreni-liknende akutt form for psykose som i 60 % av tilfellene går over i løpet av en to-årsperiode. Det beregnes at 50 % eller mer av schizofrene pasienter utviser oneirofreni minst en gang.
Oneirofreniske pasienter er resistente mot insulin og når de blir injisert med glukose bruker disse pasientene 30 til 50 % lenger tid på å returnere til normal glykemi. Betydningen av dette funnet er ikke kjent, men det har blitt framsatt hypotese om at det muligens kan skyldes at en insulin-antagonist er tilstede i blodet under psykose.
Oneirofreni ble studert på femtitallet av nevrologen og psykiateren Ladislas J. Meduna (1896–1964), også kjent som oppdageren av de typene sjokkterapi der legemidlet metrazol benyttes.
Psykoanalytikere, slik som C. Naranjo, beskrev på sekstitallet verdien av ibogain-indusert oneirofreni for fremkalling og manipulering av fri imaginasjon og drømmeliknende assosiasjoner hos pasienter under behandling.
Selv om det fremdeles vises til i diagnostiske psykiatrimanualer, slik som DSM-IV og i ICD, er oneirofreni ikke lenger vanlig å regne som en separat entitet.
Unix-liknende

Et operativsystem er Unix-liknende hvis det oppfører seg og fungerer omtrent som Unix, uten nødvendigvis å oppfylle standardene i Single UNIX Specification eller ha AT&T Unix som genetisk opphav. «Unix-liknende» brukes som regel som fellesbetegnelse for både ekte Unix-varianter, de som nedstammer fra Unix, og de som er etterlikninger av Unix, uten å ta utgangspunkt i UNIX' kodebase. Slike systemer kalles ofte 'kloner'. Betegnelsen UNIX (med bare store bokstaver) brukes kun om vaskekte Unix-varianter. Bortsett fra Windows er de vanligste operativsystemene varianter av Unix.

Programmer

En tidlig Unix-filosofi var at det er bedre å lage mange små men gode programmer framfor ett stort. Unixplattformen har derfor et rikt utvalg av ugrafiske småprogrammer, verktøy, som de kalles. Skripting og kjeding av programmer er dermed gunstig og ganske utbredt.

Kommandolinje

For et Unix-liknende system er grafisk brukergrensesnitt valgfritt, ikke en nødvendighet. Kommandolinjen er startpunktet og tilgang til kommandolinjen er obligatorisk. De aller fleste programmer er tilgjengelige via kommandolinjen, kan kjedes og plasseres i skripts (kommandofiler) – i praksis nye kommandoer for spesifikke oppgaver.
Maren Lundby

Karriere

Lundby deltok i junior-VM i 2008 og 2009, der hun kom på henholdsvis 30. og 34. plass.
Hun gjorde seg bemerket da hun tok bronse under Norgesmesterskapet på ski 2009, bak Anette Sagen og Line Jahr. Etter bronsen ble hun også tatt ut til Norges tropp i verdensmesterskapet i Liberec, der skihopping for damer stod på programmet for første gang. Hun hoppet først av alle, ble historisk, og endte på 22. plass med hopp på 73,5m og 59,5m. 
6. september 2010 gjorde hun det første hoppet da den nye Midtstubakken i Oslo ble åpnet. Hun hoppet 87 meter.
Under VM på ski 2011 i Holmenkollen kom hun på 11. plass i normalbakke, som nest beste norske jente. Daniela Iraschko vant dette rennet, foran Elena Runggaldier og Coline Mattel.
Lundby tok sin første seier i verdenscupen da hun vant i Tramplin Aist i Nizjnij Tagil i Russland 10. desember 2016, og tok sin andre verdenscupseier i Miyanomori-bakken i Sapporo 15. februar 2017.
Under Vinter-OL 2018 i Pyeongchang ble hun olympisk mester i normalbakkerennet, foran tyske Katharina Althaus og japanske Sara Takanashi.
Etter verdenscuprennene i rumenske Râșnov 3. og 4. mars 2018 sikret hun seg sammenlagtseier i verdenscupen 2017/18, selv om det da gjensto tre renn av sesongen.
Under VM 2019 i Seefeld tok Lundby gull individuelt, og hun var ankerkvinne på det norske laget som tok bronse i lagkonkurransen, sammen med Ingebjørg Saglien Bråten, Anna Odine Strøm og Silje Opseth. Hun hoppet også på det norske laget som tok bronse i mikslag, sammen med Anna Odine Strøm, Robert Johansson og Andreas Stjernen.
Hun vant den første utgaven av kvinnenes Raw Air i mars 2019, etter å ha vunnet rennene på Lillehammer og i Trondheim.
Fergesambandet Kjerringvåg–Flatval

Fergesambandet Kjerringvåg – Flatval var et fergesamband over Frøyfjorden mellom Kjerringvåg i Hitra kommune og Flatval i Frøya kommune i Trøndelag.
Fergeforbindelsen ble etablert i 1964 ved åpningen av Riksvei 714. Fergesambandet ble i sin helhet lagt ned da Frøyatunnelen åpnet for fri ferdsel 23. juni 2000.
Sambandet ble trafikkert av Fosen Trafikklag og ble betjent av fergene MF «Frøyaferja» og MF «Fru Inger».
Klimpreinstrument

Klimpreinstrumenter er strengeinstrumenter (kordofoner), der strengene som regel blir satt i svingninger ved å slå eller trekke dem ved hjelp av fingerspissene eller med plekter. Det finnes klimpreinstrumenter der tonehøyden bestemmes ved å forkorte strengen med en finger, med eller uten gripebrett, og andre, som har minst en egen streng som ikke forkortes med fingeren for hver spillbar tone. Den første gruppen tilhører fremfor alt gruppen av luttinstrumenter, til den andre regnes sitere, harper og lyrer.

Historikk

Til de første klimpreinstrumentene hører stavsitere, der en streng er festet til begge endene av en bøyd trestav. Dersom staven ble bøyd av den spente strengen hadde man en musikkbue. Strengen var av plantefiber, hår, silke, dyresener eller dyretarmer. De tidligste funnene av musikkbuer stammer fra paleolitikum. Fra denne tiden stammer også hulemalerier som fremsiller bruk av skytebuer som musikkbuer. Klimpreinstrumentene tilhører dermed de første musikkintrumentene som sto til rådighet.
Fra musikkbuen ble merstrengete instrumenter utviklet, slik som lyre og harpe, og også instrumenter der strengene blir spent over en flat eller buet resonanskasse, som siter, lutt eller den kinesiske guqin.
Klimpreinstrumenter var kjent i de forskjellige antikke høykulturene. Disse ble videre utviklet til forskjellige instrumenter over hele verden. Ved siden av siter og lutt er kjente eksempler gitar, mandolin, balalaika, domra, konsertharpe, spinett, eller den i Afrika og Amerika vanlige banjo og den kinesiske siteren guzheng.
Algier (film)

Innspillingsfakta

Filmen ble spilt inn fra 1. april til begynnelsen av mai 1938.

Handling

Pepe Le Moko (Charles Boyer) er en notorisk tyv, som etter sitt siste store kupp har rømt fra Frankrike til Algerie. Etter flukten har Moko bosatt seg i og blitt leder for den enorme Kasbahen, eller «det innfødte kvarter», i Alger. Franske tjenestemenn ankommer, og insisterer på at Pepe må arresteres, men de lokale detektivene, anført av inspektør Slimane (Joseph Calleia), tar seg god tid. I mellomtiden begynner Pepe i stadig økende grad å føle seg innesperret i sin fengselsaktige festning. Følelsen forsterkes etter å ha møtt den vakre Gaby (Hedy Lamarr), som er på besøk fra Frankrike. Hans kjærlighet for Gaby fører raskt til sjalusi hos Pepes algirske elskerinne, Ines (Sigrid Gurie).
Zygentoma

Utseende

Zygentoma har en dråpeformet kroppsfasong, med hode i den tykke enden. De er mellom 5 og 30 mm lange som utvokste. Kroppen er noe flat. Øynene er ganske små eller mangler helt. Antennene er vanligvis lange og tynne, men kan være ganske korte. Munndelene ligger åpent til (ikke inne i et hulrom som hos Entognatha). De kan skilles fra Archaeognatha på at mandiblene har to leddknuter, dette muliggjør gnaging. Maksillarpalpene har fem ledd. Alle beina har store, flate hofter (coxae). Bakerst har de tre lange haletråder, den i midten kalles terminalfilament og de på sidene cerci.

Levevis

Zygentoma lever på steder med høy luftfuktighet. Ved siden av arter som lever i menneskelige omgivelser, finner man mange arter som lever utendørs, i jord eller under løv osv. Dyrene trives best på litt varme steder, og i hus er de mest vanlige på kjøkken og bad, eller i kjellere som har kombinasjonen fuktige og varme rom. 
Dyrene er lyssky og er aktive i mørke (nattaktive). De kryper rundt om natten, på leting etter mat. Om dagen gjemmer de seg i gulvsprekker og lignende. De løper raskt men i motsetning til Archaeognatha kan de ikke hoppe.
Dyr som lever i menneskelige omgivelser, lever av matrester, tapetklister, papir og lignende. De viltlevende artene lever av alger, sopp og detritus (dødt organisk materiale).

Utvikling

Hunnen legger opptil 100 egg, enkeltvis eller noen få sammen, som regel skjult i sprekker eller i forbindelse med næringsstoffer. De nyklekte larvene er de Ca. 2 mm lange. De har åtte hudskift før de er utvokst og kjønnsmodne.
Zygentoma har ametabol utvikling, det vil si at de ikke har «forvandling» (metamorfose), noe puppestadium. Nymfene er like de utvokste (kjønnsmodne) individene (imago), bortsett fra størrelsen. Avkommet må gjennom flere hudskift, før det når det voksne stadiet (imago). Også som kjønnsmodne fortsetter de å skifte huden.
I vanlig romtemperatur tar det Ca. 6 måneder før de blir voksne, og kan leve i 2-4 år.

Skadedyr

Zygentoma kan gjøre skade i hus, ved at de gnager i papir. De kan også være plagsomme når de finnes på kjøkken og bad. 
Men normalt innebærer ikke aktivitet av disse dyrene noen fare. De er kanskje heller «nyttige» da de er en indikator på at det kan være problemer med høy fuktighet i et rom. Senkes luftfuktigheten og det blir et tørrere klima, vil dyrene forsvinne av seg selv.
Territorium

Territorium kommer av det latinske uttrykket terra og betyr jord, i betydningen et begrenset landområde eller et rike (i betydningen en suveren stat eller det området (land og sjø) som en stat har jurisdiksjon over, også kalt et statsområde), for eksempel de tre rikene Norge, Sverige og Danmark. Uttrykket kan imidlertid også brukes i andre sammenhenger. I biologisk sammenheng brukes det blant annet til å beskrive et revir, et område som forsvares av ett eller flere individ. Mange fugler blir for eksempel territoriale i hekketiden, spesielt rundt reirområdet. Når ulven danner par vil den også markere et område og forsvare dette, som sitt «spiskammer». Dette området kalles et revir og blir forsvart mot andre ulver og nære artsfrender, for eksempel tamhunder og rever.
Essingeleden

Essingeleden er en motorvei mellom Solna og Västberga som går langs vestsiden av Stockholm så vel som i en del av Solna. Essingeleden er Sveriges travleste vei.

Historikk

1958 tok Stockholm en beslutning om en stor utvidelse av veiene i byen. En av de prioriterte prosjektene fra starten ble Essingeleden. Dermed begynte veibygging allerede i 1960. I slutten av 1960 utvidet Essingeleden nord og 3. november 1970 innviet veiens nordlige del.
Yecla (DO)

Yecla denominación de origen (DO) er et spansk vindistrikt sentrert rundt byen Yecla lengst nord i regionen Murcia i Spania. Yecla er over alt omgitt av andre vindistikter – Jumilla DO i sør og vest, Almansa DO i nord og Alicante DO i øst. Området er særlig kjent for sin utstrakte bruk av den røde Monstrell-druen.
Yecla befinner seg i overgangssonen mellom middelhavsområdet og den sørlige høysletta La Mancha. Vingårdene ligger på høyder mellom 400 og 800 moh.

Historie

Arkeologiske funn bekrefter at vin har vært produsert i Yecla i minst 2 000 år – trolig introdusert av romerne.
Kommersiell vinproduksjon skjøt fart mot slutten av 1800-tallet, da franske vinhandlere etablerte seg i regionen som en følge av phylloxera-angrep hjemme.
Yecla fikk status som eget denominación de origen i 1975.

Geologi

Jordsmonnet er sandig med høgt kalkinnhold og fattig på organisk materiale, men med god permeabilitet. Mineraljorda har høgt innhold av karbonater.

Klima

Klimaet er mediterrant til kontinentalt, med varme, tørre somre og milde vintre. Maksimunstemperaturen om sommeren kan nå opp i 40 ºC, mens vintertemperaturen kan gå ned i -5ºC.
Nedbøren er sparsom – 300 mm pr. år – og kommer fortrinnsvis vår og høst, ofte som kraftige byger. Orådet har over 3 000 soltimer pr. år.

Druesorter

Autoriserte hvite sorter er: Airen, Merseguera, Macabeo, Malvasia og Chardonnay. Autoriserte røde sorter er: Monastrell, Garnacha Tinta, Garnacha Tintorera, Tempranillo, Merlot, Cabernet Sauvignon og Syrah.
Hardcore punk

Historie

Opprinnelig henviste hardcore til «den harde kjerne med punkere» («the hard core of punks»). Det vil si de punkerne som «gadd å gjøre noe selv», de som tok ansvar for å gi ut plater selv, sette opp konserter, gi ut fanziner, og de som ble igjen i miljøet etter at 1977-punken hadde mistet medias interesse. Musikken kan karakteriseres ved en hardt, gitardrevet lydbilde med en ropende eller nesten skrikende vokal. Sjangeren sitt navn ble popularisert gjennom kanadiske DOA sitt album fra 1981 Hardcore '81. Engelske Discharge regnes for å være sjangerens ubestridte pionerer sammen med amerikanske Bad Brains.

Pionerene

Bandet Betong Hysteria fra Oslo regnes som å være Norges første hardcore punkband. Betong Hysteria platedebuterte i 1982 med EP-en Spontan Abort. EP-en regnes i dag som Norges første hardcore-utgivelse og er ettertraktet blant samlere fra hele verden. Den har blitt bootleget i USA og senere offisielt gjenutgitt av Hit Me Records.
Andre, tidlige, norske hardcoreband var Fader War fra Bergen, Siste Dagers Helvete fra Moss, Bannlyst fra Molde, Svart Framtid fra Oslo og Barn av regnbuen fra Harstad.

1980-tallet

Norsk hardcore ble for alvor kjent i utlandet på slutten av 80-tallet med band som Kafka Prosess, So Much Hate, Stengte dører og Life... But How To Live It?. Alle disse bandene hadde til felles at de var knyttet til Blitz-miljøet i Oslo.

1990-tallet

Mot midten av 90-tallet skjedde et hamskifte på den norske hardcore-scenen. Mange av de viktige blitz-bandene ble oppløst og en ny generasjon med unge straight edge-band tok over. Først ut var band som Gain, Last Straw, Lash Out, Washington Disease og Onward. Men etter hvert eksploderte det nærmest med band som Contention, Mi, Detached, Frame, Break, Encroach, Ambition, Wasteaway, Tranqulized, Close Call, Pinpoint, Sportswear, Rectify, Final Fight og Kids Like Us. Mot slutten av 90-tallet så er også disse bandene oppløst, men bandene Jr Ewing og Amulet fra Oslo opplever etter hvert stor interesse også fra publikum utenfor hardcore-scenen.
Viktige Blitz-band fra midten av 90-tallet var Kort Prosess, Alltid Jaget, Crossbreed og Captain Not Responsible.

2000-tallet

Miljøene for hardcore punk fikk en viss nedgang rundt årtusenskiftet, men har rundt 2010 fått en ny opptur med aktive miljøer i flere byer i landet.
Nablus

Historikk

Byen har rester etter bosetting datert tilbake til omkring 4 500 f.Kr. Like sørøst for nåtidas Nablus lå oldtidsbyen Sikem som var politisk og religiøst sentrum i Kanaan og er omtalt mange steder i Bibelen. Der lå Josefs grav og Jakobs alter og brønn. Romerne bygde opp byen vest for Sikem og gav den navnet Flavia Neapolis i 72. Navnet Nablus er en arabisk form av det greske Neapolis som betyr «nybyen». 
Den store moskéen i Nablus var tidligere kirke, Justinians basilika, men ble bygd om til moské da muslimene gjenerobret byen i 1187.
Byen ble okkupert av Israel etter seksdagerskrigen i 1967.